Dòna Guirauda

Guirauda de La Vaur, o Guirauda de Laurac, o encara Dòna Guirauda o Dama Guirauda (? - 3 de mai de 1211) foguèt una nòbla occitana de Lengadòc catara. Es una figura marcanta de la resisténcia a la Crosada dels Albigeses e de las victimas d'aquesta darrièra. Guirauda de Lavaur es un dels personatges mai representatius de l'aristocracia occitana en Lengadòc al començament del sègle XIII.

 Biografia 
Guirauda èra filha de Blanca de Paracòl e de Sicard II (senhor de Laurac e Montreal). Passèt sa joventut dins un mitan favorable al catarisme, que segurament la marquèt coma foguèt lo cas per sas sòrres (Esclarmonda, Mabilia, eca.)

Esclarmonda, Navarra e Guirauda de Laurac avián per fraire Aimeric de Montreal. Aqueste darrièr s'èra somés un primièr còp a Simon de Montfòrt après lo Sètge de Carcassona, mas venguèt dissident a l'automne de 1209. Aprèp lo sètge de Menèrba, liurèt sas senhoriás e faguèt omenatge al mèstre novèl de la region. Pasmens, jutjant qu'aquel darrièr li balhava pas pron de domènis per compensar la pèrda de la seuna tèrra, participèt, a la prima de 1211, a la defensa de La Vaur, que Na Guirauda èra la sobeirana (seriá estada veusa de Guilhèm Pèire a l'epòca). 

 Suplici 
Lo 3 de mai, jorn de la Santa Crotz, la vila tombèt. Guirauda, presentada coma l'incarnacion de la quita espitalitat cortesa per la Canson de la Crosada, patiguèt un suplici orrible, per aver resistit als Crosats :

Dama Guirauda foguèt, punhets ligats, jetada al fons d'un potz abans d'èsser espeiregada. S'apren tanben que Na Guirauda èra una arma caritabla. Lo site del suplici se trapa ara sus l'Esplanada del Plòt (site exacte de l'ancian castrum''), qu'una estela comemorativa es dedicada a Dama Guirauda, e tanben a las victimas del sètge de La Vaur (400 erètges que foguèron menats al lenhièr, ochanta cavalièrs, qu'Aimeric, foguèron penjats). Figura sus l'estela la colomba catara, allegoria de la patz. De carrièras o restaurants vaureses pòrtan lo nom de Guirauda (coma la mediatèca).

Nòtas e referéncias
 Nòtas 

 Referéncias   
 Les Tarnais, dictionnaire biographique, FSIT, 1996, p.162
 Contes et légendes du Tarn, O. de Robert, 2009
 Le château du Plô, Ch. COLIN, Imprimerie Bonnafous, Lavaur, 1924
 La chanson de la Croisade, la prise de Lavaur (1211)

 Articles connèxes 
 Sètge de La Vaur
 Catarisme
 Simon de Montfòrt
 Aimeric de Montreal
 Canson de la Crosada

Categoria:Personalitat femenina del sègle XIII
Categoria:Camp occitan de la Crosada dels Albigeses
Categoria:Personalitat catara
Categoria:Femna catara
Categoria:Decès en 1212
Categoria:Noblesa lengadociana

Categoria:Condemnat a mòrt executat per lapidacion
Categoria:Afar de violéncia contra las femnas
Categoria:Condemnat a mòrt executat al sègle XIII
Categoria:Condemnat a mòrt executat en França
Categoria:Condemnat a mòrt executat en Occitània